《次韵叔父月季再生》
宋代·苏过

瘴海不知秋，幽人忘岁月。祇记庭中花，几度开还蘖。

忆昔移居庭，始是青荑茁。殷勤主人惠，浸灌寒泉冽。

颜色日鲜好，条枝争秀拔。意无后人剪，喜托先生苃。

海康接儋耳，云水何田蹑。俯楹独四顾，怅此波涛匝。

闻道海门松，僵枝出繁叶。困穷不足道，喜有千人活。

不似玄都花，蔌蔌那容折。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。